Som andre brølaper er rødbrølapen svært godt tilpasset et liv i trærne. Gripehalen er hårløs på undersiden nær tuppen slik at den får godt grep om greiner, og fungerer som et femte lem. Gripehalen er så kraftig at den tåler hele kroppsvekten. Klatreevnen gir rødbrølapen tilgang til mange forskjellige blader og frukter. Den må spise opptil 1 kg daglig av denne kosten, som er fattig på kalorier, og den hviler tre firedeler av dagen for å spare energi.